钦定古今图书集成/历象汇编/乾象典/第081卷 > 《喜雨赋》〈有序〉李继本
## 钦定古今图书集成/历象汇编/乾象典/第081卷 > 《喜雨赋》〈有序〉李继本

辛亥夏，余寓繁畤，弥月不雨。五月二十有二日大雨，作《喜雨赋》。

五台之北，五原之阳，太行削云间之老翠，滹水落天
上之银潢。浍亩纵横，池馆清凉。鸡犬静其无哗，花竹
秀兮有香。卧云子游而乐之，遂解装林下，而卜邻于
暖泉之傍。乡大夫喜其来而惧其往也，相与刿荒榛，
缔草堂，开蔬圃，拭药囊。有琴在御，有书满床。奚奴春
柳阴之白粲，邻父过墙头之绿觞。步明月而歌窈窕，
临逝波而咏《沧浪》。迹继于城市，心息乎纷攘。盖将奉
亲以自乐，而高卧乎白云之乡。孰期涉兹盛夏，天閟
膏雨。忧心殷殷，莫知所处。赤日如焚，旱气旁午。牛喘
欲颓，龙卧不起。粟苗半焦，麦实成秕。穹林偃兮槁木，
破金啼兮渴鼠。地灵缩万井之源，海若收百川之水。
罢千门之管弦，叹五方之商旅。乃有戴白之翁，垂髫
之子，㪺寒潭之清冷，罗华檠之香币，走龙祠以祈灵，
荐牲俎以陈醴。旌幢绚兮九霄，笙鼓訇兮百里。娱以
优伶，杂以士女，既醉既饱，载笑载喜。眇天泽之少施，
冀神心之暂启。俄而元霾塞乎泬寥，密雾沉乎阶戺。
恍疑起潜蛟于岩幽，而卷怒泷于江渚也。少焉，明霞
收，流电止，日迎雾以“霁澄，风吹云而披靡。气将交而
复离，惠将布而复弛。兆姓吞声而无欢，万口笺天而
矢死。巍巍皇穹，悯民之穷；沛然下雨，当兹五月之将
终。”方是雨之欲降也，炎光堕地，层阴蔽空；万螘封穴，
百鸟号风。日车腾腾以遄迈，电帜闪闪以交攻。山川晻蔼，乾坤晦蒙。雷震天门之鼓，水涌冯夷之宫。及是
雨之既作也，喷洒空际，飞流海东。浪奔平皋之云，河
走长桥之虹。泻天瓢于八极，散银竹于千峰。回生意
于万象，苏渴望于三农。既而阴气解駮，晴景冲融。云
浮浮其若练，山宛宛其犹龙；鸟嘤嘤其相乐，木蓊蓊
其成丛。平畴涨万顷之绿，奇葩吐千林之红。客有登
空山以遐睇，锵环佩于云中。藉绵绵之茂草，荫落落
之长松。暝蔼逐遥空之孤鹜，天风度荒寺之远钟。俯
仰宇宙，披豁心胸。但见火轮千丈，西渡银海，涌出万
朵金芙蓉。尔其霞飞林表，烟敛天末。柳暗归鸦，檐喧
乾鹊。送西山之夕阳，挂南楼之朱箔。槐色浮而庭宇
清，花阴转而帘栊薄。缃帙晒兮芸轩，酒斾揭兮山郭。
乌犍耕白水之涯，红袖舞“清风之阁。”凉入兮𦈌衣，香
润兮锦橐。于是华者实，槁者活，疾者瘳，忧者乐。三农
得是雨而澄明，两仪得是雨而开廓，太和得是雨而
流行，沴气得是雨而销铄。彼棠谿之金，美则美矣，而
惠不若是雨之博；垂棘之璧，贵则贵矣，而恩不若是
雨之渥。飞潜动植，皆为之鬯舒，耆耄幼穉，皆为之欣
跃。信天下“之至宝，非一物独得而霑濡；诚宇内之奇
珍，非一人独得以囊括。天降斯雨，岂人所作；人被斯
泽，非天曷托？彼有备百礼以祷于鬼神者，孰若精一
心以求于冥漠也？”卧云子复怡然语诸乡大夫曰：“始
而不雨，吾意天实殄厥下民矣。既而大旱，吾意天实
陨厥兆民矣。一雨如沐，九土皆春，天锡吾氓，惠”也孔
殷，吾将结青山以为侣，招白云以为邻，耕田读书，以
终老于滹水之滨。迺歌曰：“雷雨满盈兮，荡乎无垠。气
化回薄兮，出乎无门。使天雨玉兮，曷若野桥流水清
无尘。使天雨珠兮，曷若石田茆屋屯秋云。吾何以酬
天地之大德兮？惟有丹心一寸横苍旻。”